ROZHODNUTIE KOMISIE
z 24. novembra 2006
o opatreniach na kontrolu zdravia zvierat v súvislosti s klasickým morom ošípaných v určitých členských štátoch
[oznámené pod číslom K(2006) 5538]
(Text s významom pre EHP)
(2006/805/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (2), a najmä na jej článok 9 ods. 4,
keďže:
(1)
Smernicou Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (3) sa zavádzajú minimálne opatrenia Spoločenstva na kontrolu uvedeného ochorenia. Ustanovujú sa ňou opatrenia, ktoré sa majú prijať v prípade výskytu ohniska klasického moru ošípaných. Tieto opatrenia zahŕňajú plány členských štátov na eradikáciu klasického moru ošípaných u populácie diviakov a núdzové očkovanie diviakov za určitých podmienok.
(2)
Rozhodnutie Komisie 2003/526/ES z 18. júla 2003 o ochranných opatreniach proti klasickému moru ošípaných v určitých členských štátoch (4) bolo prijaté ako reakcia na výskyt ohnísk klasického moru ošípaných v daných štátoch. Týmto rozhodnutím sa zavádzajú opatrenia na kontrolu klasického moru ošípaných v oblastiach tých členských štátov, kde sa toto ochorenie vyskytuje u diviakov, s cieľom zabrániť šíreniu tohto ochorenia do iných oblastí Spoločenstva.
(3)
Dané členské štáty by mali prijať náležité opatrenia na zabránenie šíreniu klasického moru ošípaných. Predložili preto Komisii plány eradikácie ochorenia a plány núdzového očkovania proti tomuto ochoreniu spolu s opatreniami potrebnými na eradikáciu ochorenia v oblastiach, ktoré vo svojich plánoch vymedzili ako postihnuté nákazou, ako aj s potrebnými opatreniami, ktoré sa majú uplatňovať v chovoch ošípaných v takýchto oblastiach.
(4)
Vzhľadom na epidemiologickú situáciu v niektorých oblastiach Nemecka, Francúzska a Slovenska je vhodné, aby opatrenia na kontrolu ochorenia týkajúce sa obmedzení uplatňovaných na odosielanie živých ošípaných, spermy, vajíčok a embryí ošípaných podľa rozhodnutia 2003/526/ES v prípade daných členských štátov boli zároveň ustanovené v tomto rozhodnutí.
(5)
Okrem toho sa zistil výskyt klasického moru ošípaných v Bulharsku u populácie diviakov a v chovoch ošípaných a naďalej existuje podozrenie, že je v týchto populáciách endemický. Vzhľadom na pristúpenie Bulharska by sa preto malo prijať ustanovenie v súvislosti s klasickým morom ošípaných s platnosťou od dátumu pristúpenia.
(6)
Bulharsko prijalo náležité opatrenia na kontrolu tohto ochorenia v súlade s opatreniami ustanovenými v smernici 2001/89/ES a predložilo Komisii na schválenie plán eradikácie klasického moru ošípaných u diviakov a plán núdzového očkovania diviakov na celom území Bulharska.
(7)
Vzhľadom na epidemiologickú situáciu týkajúcu sa tohto ochorenia v Bulharsku je vhodné ustanoviť v tomto rozhodnutí opatrenia na kontrolu ochorenia vzťahujúce sa na celé územie tejto krajiny.
(8)
Okrem toho je s cieľom zabrániť šíreniu klasického moru ošípaných do iných oblastí Spoločenstva vhodné ustanoviť v tomto rozhodnutí zákaz odosielania čerstvého mäsa ošípaných a mäsových prípravkov a výrobkov pozostávajúcich z mäsa ošípaných alebo obsahujúcich takéto mäso z Bulharska. Takéto mäso ošípaných a výrobky a prípravky z mäsa ošípaných by mali byť označené osobitnými značkami, ktoré nemožno zameniť so zdravotnými značkami pre mäso ošípaných podľa nariadenia Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (5) a s identifikačnou značkou podľa nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (6). Je však vhodné, aby takéto prípravky z mäsa ošípaných a mäsové výrobky pozostávajúce z mäsa ošípaných alebo obsahujúce takéto mäso mohli byť odosielané do iných členských štátov, ak sa ošetria takým spôsobom, ktorým sa zničia všetky prítomné vírusy klasického moru ošípaných.
(9)
Ak sa na členský štát vťahuje zákaz odosielania čerstvého mäsa ošípaných a mäsových prípravkov a výrobkov pozostávajúcich z mäsa ošípaných alebo obsahujúcich také mäso z určitých častí jeho územia, mali by sa v záujme zabezpečenia súladu s týmto rozhodnutím v ňom stanoviť určité požiadavky, najmä pokiaľ ide o osvedčovanie v súvislosti s odosielaním takého mäsa, prípravkov a výrobkov z iných oblastí územia tohto členského štátu, ktoré nepodlieha danému zákazu.
(10)
Rozhodnutie 2003/526/ES bolo niekoľkokrát zmenené a doplnené. Je preto vhodné uvedené rozhodnutie zrušiť a nahradiť ho týmto rozhodnutím.
(11)
Rozhodnutie by sa malo preskúmať na základe vývoja situácie týkajúcej sa klasického moru ošípaných v členských štátoch a najmä deväť mesiacov po dni pristúpenia Bulharska.
(12)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet a rozsah pôsobnosti
Týmto rozhodnutím sa ustanovujú určité kontrolné opatrenia v súvislosti s klasickým morom ošípaných v Bulharsku, Nemecku, vo Francúzsku a na Slovensku (ďalej len „príslušné členské štáty“).
Uplatňuje sa bez toho, aby boli dotknuté plány eradikácie klasického moru ošípaných a plány núdzového očkovania proti tomuto ochoreniu schválené v súlade s rozhodnutiami Komisie 2003/135/ES (7), 2004/832/ES (8), 2005/59/ES (9) a konečné rozhodnutie 2006/800/ES (10).
Článok 2
Zákaz odosielania živých ošípaných z oblastí uvedených v prílohe
Príslušné členské štáty zabezpečujú, aby žiadne živé ošípané neboli odosielané z ich územia do iných členských štátov okrem prípadu, že ošípané pochádzajú z:
a)
iných oblastí ako tých, ktoré sú uvedené v prílohe a
b)
chovu, do ktorého neboli dodané žiadne živé ošípané pochádzajúce z oblastí uvedených v prílohe počas obdobia 30 dní bezprostredne predchádzajúceho odoslaniu.
Článok 3
Premiestňovanie a tranzit ošípaných v príslušných členských štátoch
1. Príslušné členské štáty zabezpečujú, aby žiadne živé ošípané neboli odosielané z chovov nachádzajúcich sa v oblastiach uvedených v prílohe do iných oblastí na území toho istého členského štátu okrem prípadu, že:
a)
ošípané sa odosielajú z chovov, kde bolo vykonané klinické vyšetrenie a sérologické testy na zistenie klasického moru ošípaných s negatívnymi výsledkami v súlade s článkom 9 ods. 1 písm. b) a c.);
b)
ošípané sa majú premiestniť priamo na bitúnky na účely okamžitého zabitia.
2. Príslušné členské štáty zabezpečujú, aby sa tranzit ošípaných cez oblasti uvedené v prílohe uskutočňoval len po hlavných cestách alebo železniciach bez akéhokoľvek zastavenia vozidla, ktorým sa ošípané prepravujú.
Článok 4
Zákaz odosielania zásielok spermy, vajíčok a embryí ošípaných z oblastí uvedených v prílohe
Príslušné členské štáty zabezpečujú, aby neboli z ich územia odosielané do iných členských štátov zásielky:
a)
spermy ošípaných, pokiaľ sperma nepochádza od kancov chovaných v schválenej inseminačnej stanici podľa článku 3 písm. a) smernice 90/429/EHS (11), ktorá sa nachádza mimo oblastí uvedených v prílohe k tomuto rozhodnutiu;
b)
vajíčok a embryí ošípaných, pokiaľ vajíčka a embryá nepochádzajú od ošípaných chovaných v chovoch, ktoré sa nachádzajú mimo oblastí uvedených v prílohe.
Článok 5
Zákaz odosielania určitých zásielok z oblastí uvedených v časti III prílohy a osobitné zdravotné značky
Príslušné členské štáty, ktorých oblasti sú uvedené v časti III prílohy, zabezpečujú, aby:
a)
žiadne zásielky čerstvého mäsa ošípaných z chovov nachádzajúcich sa v oblastiach uvedených v časti III prílohy, ako aj mäsové prípravky a výrobky pozostávajúce z mäsa ošípaných alebo obsahujúce mäso týchto ošípaných neboli odosielané z daných území do iných členských štátov;
b)
čerstvé mäso a mäsové prípravky a výrobky uvedené v písm. a) tohto článku boli označené osobitnou zdravotnou značkou, ktorá nemôže byť oválneho tvaru a nemôže byť zameniteľná s:
-
identifikačnou značkou pre mäsové prípravky a výrobky pozostávajúce z mäsa ošípaných alebo obsahujúce také mäso, ktorá je stanovená v oddiele I prílohy II k nariadeniu (ES) č. 853/2004 a
-
zdravotnou značkou pre čerstvé mäso ošípaných, ktorá je stanovená v kapitole III oddielu I prílohy I k nariadeniu (ES) č. 854/2004.
Článok 6
Požiadavky na zdravotné osvedčovanie platné pre príslušné členské štáty
Príslušné členské štáty zabezpečujú, aby sa v zdravotnom osvedčení stanovenom v:
a)
článku 5 ods. 1 smernice Rady 64/432/EHS (12) priloženom k ošípaným odoslaným z jeho územia uviedlo:
„Zvieratá spĺňajú podmienky rozhodnutia Komisie konečné rozhodnutie 2006/805/ES z 24 novembra 2006 týkajúceho sa opatrení na kontrolu zdravia zvierat v súvislosti s klasickým morom ošípaných v určitých členských štátoch.“
b)
článku 6 ods. 1 smernice 90/429/EHS priloženom k sperme kancov odoslanej z jeho územia uviedlo:
„Sperma spĺňa podmienky rozhodnutia Komisie konečné rozhodnutie 2006/805/ES z 24 novembra 2006 týkajúceho sa opatrení na kontrolu zdravia zvierat v súvislosti s klasickým morom ošípaných v určitých členských štátoch.“
c)
článku 1 rozhodnutia Komisie 95/483/ES (13) priloženom k embryám a vajíčkam ošípaných odoslaným z jeho územia uviedlo:
„Embryá/vajíčka (14) spĺňajú podmienky rozhodnutia Komisie konečné rozhodnutie 2006/805/ES z 24 novembra 2006 týkajúceho sa opatrení na kontrolu zdravia zvierat v súvislosti s klasickým morom ošípaných v určitých členských štátoch.
Článok 7
Požiadavky na osvedčovanie týkajúce sa členských štátov, ktorých oblasti sú uvedené v časti III prílohy
Členské štáty, ktorých oblasti sú uvedené v časti III prílohy k tomuto rozhodnutiu, zabezpečujú, aby čerstvé mäso ošípaných a mäsové prípravky a výrobky pozostávajúce z mäsa ošípaných alebo obsahujúce také mäso, na ktoré sa nevzťahuje zákaz podľa článku 5 a ktoré boli odoslané do iných štátov:
a)
podliehali veterinárnemu osvedčovaniu v súlade s článkom 5 ods. 1 smernice Rady 2002/99/ES (15) a
b)
boli opatrené náležitým zdravotným osvedčením na účely obchodovania vnútri Spoločenstva podľa článku 1 nariadenia Komisie (ES) č. 599/2004 (16) v ktorého časti II sa doplní:
„Čerstvé mäso ošípaných a mäsové prípravky a výrobky pozostávajúce z mäsa ošípaných alebo obsahujúce také mäso spĺňajú podmienky rozhodnutia Komisie Komisie konečné rozhodnutie 2006/805/ES z 24 novembra 2006.“
Článok 8
Požiadavky vzťahujúce sa na chovy a dopravné prostriedky v oblastiach uvedených v prílohe
Príslušné členské štáty zabezpečujú, aby:
a)
ustanovenia článku 15 ods. 2 písm. b) druhej zarážky a štvrtej až siedmej zarážky smernice 2001/89/ES sa uplatňovali v chovoch ošípaných nachádzajúcich sa v oblastiach uvedených v prílohe k tomuto rozhodnutiu;
b)
vozidlá použité na prepravu ošípaných pochádzajúcich z chovov nachádzajúcich sa v oblastiach uvedených v prílohe k tomuto rozhodnutiu boli vyčistené a vydezinfikované bezprostredne po každej preprave a aby prepravca poskytol dôkaz o takejto dezinfekcii.
Článok 9
Výnimky týkajúce sa odosielania ošípaných z oblastí uvedených v časti I prílohy
1. Odchylne od článku 2 a pod podmienkou predchádzajúceho súhlasu členského štátu určenia môže členský štát, z ktorého sa ošípané odosielajú, povoliť odosielanie ošípaných pochádzajúcich z chovov nachádzajúcich sa v oblastiach uvedených v časti I prílohy do chovov alebo bitúnkov nachádzajúcich sa v iných oblastiach uvedených v tej časti prílohy pod podmienkou, že tieto ošípané pochádzajú z chovu, kde:
a)
neboli dodané žiadne živé ošípané počas obdobia 30 dní bezprostredne predchádzajúceho odoslaniu;
b)
úradný veterinárny lekár vykonal klinické vyšetrenie na zistenie klasického moru ošípaných v súlade s postupmi kontroly a odberu vzoriek stanovenými v časti A kapitoly IV prílohy k rozhodnutiu Komisie 2002/106/ES (17) a v bodoch 1, 2 a 3 časti D kapitoly IV uvedenej prílohy a
c)
boli na vzorkách odobratých zo zásielok ošípaných určených na odoslanie vykonané sérologické testy na zistenie klasického moru ošípaných s negatívnymi výsledkami počas obdobia siedmich dní bezprostredne predchádzajúceho odoslaniu; minimálny počet ošípaných, ktorým sa majú odobrať vzorky, musí byť taký, aby umožňoval zistenie 10 % séroprevalencie s 95 % spoľahlivosťou v zásielke ošípaných určenej na odoslanie.
Písmeno c) sa však nevzťahuje na ošípané, ktoré sa majú priamo odoslať na bitúnky na účely okamžitého zabitia.
2. Pri odosielaní ošípaných podľa odseku 1 tohto článku príslušné členské štáty zabezpečujú, aby boli v zdravotnom osvedčení podľa článku 6 písm. a) uvedené dodatočné informácie o dátumoch klinického vyšetrenia, odberu vzoriek a sérologického testovania podľa odseku 1 tohto článku, o počte testovaných vzoriek, druhu použitého testu a výsledkoch testov.
Článok 10
Výnimky týkajúce sa určitých zásielok z oblastí uvedených v časti III prílohy
Odchylne od článku 5 môžu príslušné členské štáty, ktorých oblasti sú uvedené v časti III prílohy, povoliť odosielanie čerstvého mäsa ošípaných a mäsových prípravkov a výrobkov pozostávajúcich z mäsa ošípaných alebo obsahujúcich mäso ošípaných, ktoré pochádzajú z chovov nachádzajúcich sa v takých oblastiach, do iných členských štátov, ak produkty:
a)
boli vyrobené a spracované v súlade s článkom 4 ods. 1 smernice rady 2002/99/ES;
b)
podliehajú veterinárnemu osvedčovaniu v súlade s článkom 5 smernice 2002/99/ES a
c)
sú opatrené náležitým zdravotným osvedčením na účely obchodovania vnútri Spoločenstva podľa nariadenia Komisie (ES) č. 599/2004, v ktorého časti II sa uvedie:
„Produkty spĺňajú podmienky rozhodnutia Komisie konečné rozhodnutie 2006/805/ES z 24 novembra 2006 týkajúce sa opatrení na kontrolu zdravia zvierat v súvislosti s klasickým morom ošípaných v určitých členských štátoch. “
Článok 11
Požiadavky na poskytovanie informácií zo strany príslušných členských štátov
Príslušné členské štáty informujú Komisiu a členské štáty v rámci Stáleho výboru pre potravinový reťazec a zdravie zvierat o výsledkoch sérologického dohľadu nad klasickým morom ošípaných vykonávaného v oblastiach uvedených v prílohe podľa plánov eradikácie klasického moru ošípaných alebo plánov núdzového očkovania proti tomuto ochoreniu schválených Komisiou a uvedených v druhom odseku článku 1.
Článok 12
Súlad
Členské štáty zmenia opatrenia, ktoré uplatňujú pri obchodovaní, s cieľom uviesť ich do súladu s týmto rozhodnutím a prijaté opatrenia bezodkladne zverejnia náležitým spôsobom. Bezodkladne o tom informujú Komisiu.
Článok 13
Zrušenie
Rozhodnutie 2003/526/ES sa zrušuje.
Článok14
Uplatňovanie
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Uplatňuje sa počas obdobia deviatich mesiacov.
Článok 15
Adresáti
Toto rozhodnutie je určené členským štátom.
V Bruseli 24. novembra 2006